แรงหนุนจากภาคบริการ และ บริโภคภายในดันให้จีนยังคงโตต่อ
โดย...จิรวัฒน์ สุภรณ์ไพบูลย์
31 ต.ค. 2559

โดย...จิรวัฒน์ สุภรณ์ไพบูลย์ 
GDP ของจีนประจำไตรมาส 3 ขยายตัวได้ดีในอัตรา 6.7% ซึ่งเป็นไปตามคาด ทั้งนี้ต้องไม่ลืมว่าก่อนหน้านี้มีความกังวลกันว่าเศรษฐกิจจีนที่เคยร้อนแรงจะกลับมาชะลอลง ภายหลังการปฏิรูปเศรษฐกิจจากการเติบโตด้วยการลงทุนของภาครัฐและส่งออกมาเป็นการเติบโตภายในประเทศด้วยการเน้นการบริโภคภายในประเทศแทน แต่ข้อมูลล่าสุดยังคงชี้ให้เห็นว่าการเติบโตในไตรมาส 3 นี้เป็นการขับเคลื่อนด้วยภาคการบริการซึ่งขยายตัวในอัตรา 7.6% เมื่อเทียบกับช่วงเดียวกันของปีก่อนหน้า และยังขยับขึ้นจาก 7.5% ที่โตในไตรมาส 2 เช่นเดียวกับตัวเลข ยอดค้าปลีกที่บ่งบอกถึงภาวะการบริโภคภายในประเทศได้เป็นอย่างดี ก็ปรับเติบโตขึ้น 10.7% จากช่วงเดียวกันของปีก่อน และดีกว่าเดือนก่อนหน้าที่ 10.6%
ในทางกลับกัน ดัชนีที่สะท้อนถึงการขยายตัวเศรษฐกิจเก่า (Old Economy : การใช้จ่ายภาครัฐ/การส่งออก) ก็ส่อให้เห็นถึงการชะลอลง เช่น การลงทุนในสินทรัพย์คงทนขยายตัวที่ 8.2% ลดลงจากไตรมาสก่อนหน้าที่ 9.0% ดัชนีผลผลิตภาคอุตสาหกรรมขยายตัว 6.1% ชะลอลงจากไตรมาสก่อนหน้าที่ระดับ 6.3% ภาคส่งออกหดตัวสูงถึง -10% ทรุดหนักกว่าเดิมที่ -2.8% ในไตรมาสก่อนหน้า
จากข้อมูลข้างต้น จะเห็นได้ว่า แนวโน้ม GDP ประจำปี 2016 ของจีนน่าจะไปสู่เป้าหมายที่ระดับ 6.5% ได้ไม่ยาก แต่ทั้งนี้ต้องพึงระวังว่า จีนยังคงมีความเสี่ยงอีก 2 ประเด็นด้วยกัน คือ 1.หนี้ภาคเอกชนที่อยู่ในระดับที่สูงกว่า 165% ของ GDP ซึ่งส่วนใหญ่ล้วนเป็นหนี้ของรัฐวิสาหกิจที่ไม่ค่อยสร้างผลกำไรมากนัก แม้ว่าสัดส่วนหนี้ภาคเอกชนต่อ GDP ของจีนจะมีค่าใกล้กับญี่ปุ่นและสหรัฐก็ตาม แต่ที่ต่างกันคืออัตราการเติบโตที่รวดเร็วและคุณภาพของสินเชื่อจีนที่อาจเปลี่ยนเป็นหนี้เสียได้ง่ายกว่า 2.ภาวะฟองสบู่อสังหาริมทรัพย์ โดยเฉพาะอย่างยิ่งในหัวเมืองใหญ่ ซึ่งราคาอสังหาฯ ปรับเพิ่มขึ้นอย่างมาก เนื่องจากคนจีนมองว่าการลงทุนในอสังหาฯ เป็นส่วนหนึ่งของการออมหรือการลงทุน รวมถึงการเข้าถึงสินเชื่อและดอกเบี้ยที่อยู่ในระดับต่ำ เป็นตัวกระตุ้นให้เกิดกำลังซื้อที่เพิ่มขึ้นในช่วงที่ผ่านมา
นักวิเคราะห์และนักกลยุทธ์การลงทุนจากหลายค่ายเริ่มมีมุมมองเชิงบวก และปรับเพิ่มน้ำหนักการลงทุนในจีนมากขึ้น แต่อีกหลายค่ายก็ยังคงให้ความระมัดระวังต่อการลงทุนในจีน เนื่องจากปัจจัยเสี่ยงที่มีอยู่และเศรษฐกิจโลกที่ยังคงเปราะบาง